
Oslo har ikke hatt en så kald desember som i år på 110 år. (Foto: Scanpix) 

Kaldeste desember på 110 år

Oslo har ikke hatt en så kald desember som i år på 110 år. Foreløpig er middeltemperaturen minus 9,2 grader. 

Døgnmiddeltemperaturen fremkommer ved at man måler lufttemperaturen hver time i 24 timer. Den tidligere Oslo-rekorden er på minus 9 og stammer fra 1981. Middeltemperaturen på minus 9,2 er målt i de første 21 dagene i desember, skriver VG.

– Når vi ligger på minus 9,2 nå, og vet at det ikke blir mildere de neste døgnene, tyder alt på ny kulderekord, sier statsmeteorolog Terje Alsvik Walløe.
Værnes utenfor Trondheim ligger foreløpig på en døgnmiddeltemperatur på minus 8,1 grader, mens rekorden fra 1981 er på minus 8,7.

I Bergen er gjennomsnittstemperaturen hittil i måneden minus 2,3, mens rekorden fra 1981 er på minus 2,7.

Ikke uventet er Røros kaldest, med 17,4 minusgradene. 1981-rekorden er på minus 19,6. (©NTB)

